Versindaba » Blog Archive Digtersprofiel: Martjie Bosman : Versindaba
Digtersprofiel: Martjie Bosman
Martjie Bosman is op Groblersdal gebore. Sy studeer aan die Universiteit van Pretoria, waar sy in 1985 'n meestersgraad in Afrikaanse letterkunde behaal. Sy gee twee jaar Wiskunde aan die Hoërskool Warmbad. In 1981 word sy as letterkundenavorser by die Sentrum vir Suid-Afrikaanse Letterkundenavorsing van die RGN aangestel, maar doen later veral navorsing oor sosiale vraagstukke en landelike ontwikkeling. Sedert 2000 is sy argivaris vir Afrikaanse radioprogramme by die SAUK en word in 2004 as redakteur by Protea Boekhuis aangestel.
Sy publiseer sedert 1990 gereeld gedigte in literêre tydskrifte en debuteer in 2003 met die bundel Landelik, waarvoor sy die Ingrid Jonker-prys ontvang.
'n Aantal artikels en ander publikasies oor sosiaal-wetenskaplike en literêre onderwerpe het ook uit haar pen verskyn. In 2010 verskyn haar bundel Toevallige tekens by Protea Boekhuis.